**Ministru kabineta noteikumu projekta „Grozījumi Ministru kabineta 2013.gada 24.septembra noteikumos Nr.1000 „Valsts akciju sabiedrības „Ceļu satiksmes drošības direkcija” publisko maksas pakalpojumu cenrādis” sākotnējās ietekmes novērtējuma ziņojums (anotācija)**

|  |  |  |  |  |  |
| --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | |
| 1. | Pamatojums. | Ceļu satiksmes likuma 4.panta piektā daļa. | | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ceļu satiksmes likuma 4.panta piekto daļu Ministru kabinets izdod noteikumus par normatīvajos aktos noteikto VAS „Ceļu satiksmes drošības direkcija” (turpmāk – CSDD) pakalpojumu cenrāža apstiprināšanu, kā arī nosaka to personu loku, kuras ir atbrīvojamas no samaksas par minētajiem pakalpojumiem.  Lai Latvijā īstenotu elektromobilitātes attīstību atbilstoši ar Ministru kabineta 2014. gada 26. marta rīkojumu Nr.129 „Par Elektromobilitātes attīstības plānu 2014.-2016.gadam” apstiprinātajā Elektromobilitātes attīstības plānā 2014.-2016.gadam noteiktajiem mērķiem, nepieciešams ieviest speciālas, viegli atpazīstamas numura zīmes elektrotransportlīdzekļiem. Šādu nosacījumu ieviešana nepieciešama, lai varētu ieviest Ministru kabineta 2015.gada 2.jūnija noteikumos Nr.279 „Ceļu satiksmes noteikumi” (stāsies spēkā 2016.gada 1.janvārī) paredzēto iespēju ar šiem elektrotransportlīdzekļiem braukt pa sabiedriskā transporta joslu, kā arī pašvaldībām dotu iespēju piemērot stāvvietu izmantošanas atvieglojumus to administratīvajā teritorijā u.c. aktivitātes plāna ietvaros. Lai veicinātu elektromobilitātes attīstību, elektrotransportlīdzekļu lietotāji būtu atbrīvojami no maksas par reģistrācijas pakalpojumiem pirmreizējā reģistrācijā.  Saskaņā ar Ceļu satiksmes likuma 16.panta septīto daļu CSDD veic komercpārvadājumus veicošo transportlīdzekļu tehnisko kontroli uz ceļiem, par kuras veikšanu netiek iekasēta maksa par pakalpojumu, tomēr šāds atbrīvojums nebija paredzēts CSDD sniegto pakalpojumu izcenojumos. Noteikumu projektā noteikts, ka tehnisko kontroli uz ceļa CSDD veic bez maksas.  Noteikumi paredz palielināt izcenojumu kuģošanas līdzekļu reģistrācijai. Tas saistīts ar ieviestām stingrākām prasībām attiecībā uz pašizgatavotu motorlaivu un kuteru reģistrācijas kārtību un nepieciešamību pārbaudīt CE marķējumu, kas noteikts ar grozījumiem kuģošanas līdzekļu reģistrācijas nosacījumos (Ministru kabineta 2015.gada 14.aprīļa noteikumi nr.185). Līdz ar to, procedūras un laiks, kas nepieciešams kuģošanas līdzekļu reģistrācijai, ir identisks tam, kāds nepieciešams citu transportlīdzekļu reģistrēšanai. No tā izriet, ka maksai par reģistrēšanas pakalpojumu ir jābūt identiskai – EUR 4,60.  Lai mazinātu administratīvo slogu komersantiem, kas nodarbojas ar transportlīdzekļu mazumtirdzniecību, ir paredzēts atteikties no tirdzniecības numura zīmju kartes kā dokumenta izsniegšanas, to aizstājot ar tās noformēšanu transportlīdzekļu un to vadītāju valsts reģistrā. Komersantiem vairs nevajadzēs saņemt tirdzniecības numura karti kā dokumentu, jo to aizstās atzīmes izdarīšana reģistrā. Līdz ar to, redakcionāli precizēts CSDD pakalpojuma izcenojuma nosaukums.  Lai mazinātu administratīvo slogu gan komersantiem, kas nodarbojas ar transportlīdzekļu mazumtirdzniecību, gan transportlīdzekļu ieguvējiem (īpašniekiem), nav paredzēta stingrās uzskaites rēķinu - uzziņu veidlapu izsniegšana un noformēšana, to aizstājot ar atzīmes izdarīšanu transportlīdzekļu un to vadītāju valsts reģistrā. Administratīvais slogs samazinās, jo nebūs nepieciešams iegādāties, uzskaitīt un uzglabāt stingrās uzskaities, numurētās veidlapas. Tāpat transportlīdzekļa ieguvējam (īpašniekam) nevajadzēs uzglabāt izdrukāto īpašumtiesību apliecību, jo transportlīdzekļu un to vadītāju valsts reģistrā būs izdarīta atzīme par transportlīdzekļa īpašuma tiesību nodošanu ieguvējam.  Noteikumu projekts paredz palielināt izcenojumu valsts reģistrācijas numura izvēlei. Šī CSDD pakalpojuma izmantošana ir katra klienta brīvprātīga, individuāla izvēle, lai iegūtu atšķirīgu vai personai nozīmīgu ciparu salikuma numura zīmi. Šādi papildus iegūtie līdzekļi tiek izmantoti CSDD veiktajām funkcijām, kas saistītas ar bērnus izglītojošiem pasākumiem (sacensības, konkursi, viktorīnas, mācību līdzeklī u.tml.), velosipēdu vadītāju apliecību izsniegšanai bez maksas, ceļu satiksmes negadījumu profilakses pasākumiem, kā arī izdevumu segšanai, kas saistīti ar CSDD bezmaksas pakalpojumu sniegšanu.  Agregātu numuru salīdzināšanas pakalpojuma izcenojuma paaugstināšana nepieciešama, jo būtiski pieaugusi šī pakalpojuma pašizmaksa. Tas saistīts ar:  - jaunu magnētoptisko iekārtu izmantošanu visās CSDD nodaļās, kas paplašina iespējas noteikt viltojumus transportlīdzekļu identifikācijas numuros;  - palielināto pakalpojuma sniegšanas laiku, kas nepieciešams, lai precīzāk fiksētu transportlīdzekļa faktisko stāvokli (defektus, odometra rādījumu, CO2 (izmeši), CE marķējums kuģošanas līdzekļiem un citus parametrus) un lai veiktu papildus pārbaudes par transportlīdzekļa datiem CSDD pieejamajos starptautiskajos reģistros (EUCARIS, SIS).  Tehniskās apskates izcenojuma paaugstināšana vieglajiem automobiļiem un kravas automobiļiem ar pilnu masu līdz 3,5t nepieciešama, jo palielinājies laiks tehniskās apskates veikšanai un nepieciešamas papildu iekārtas, ņemot vērā normatīvajā aktā par transportlīdzekļu valsts tehnisko apskati noteikto nepieciešamību kontrolēt automobiļu elektroniskās vadības un drošības sistēmas, kā arī veikt papildus pasākumus ceļu satiksmes drošības paaugstināšanai.  Papildus izmaksas saistītas ar:  - pieslēgšanos transportlīdzekļu pašdiagnostikas sistēmām tehnisko parametru noteikšanai atgāzu kontroles laikā un kļūdu kodu nolasīšanai ar nolūku kontrolēt transportlīdzekļu aktīvās drošības sistēmas (drošības spilveni, aizkari, drošības jostu spriegotāji un tml.) un elektroniskās sistēmas (ABS, EBS, ESC un tml.), atklāto trūkumu vai bojājumu izvērtēšanu un datu ievadi transportlīdzekļu un to vadītāju valsts reģistrā;  - transportlīdzekļu riepu vecuma (izgatavošanas datuma) kontroli, atklāto trūkumu vai bojājumu izvērtēšanu un ievadi Transportlīdzekļu un to vadītāju valsts reģistrā.  Lai nodrošinātu kvalitātes standartam atbilstošu pakalpojumu sniegšanu visās tehniskās apskates pakalpojumu sniegšanas vietās (transportlīdzekļiem ar pilnu masu līdz 3,5t), būtiski mainot staciju infrastruktūru, tuvāko 2 gadu laikā ir paredzēts ieviest kārtas numuriņu sistēmu, kā arī paredzēts palielināt tehniskās apskates staciju kapacitāti un paaugstināt to pieejamību.  Jautājums par jauno autovadītāju apmācības un eksaminācijas sistēmas pilnveidošanu, kā viens no pasākumiem satiksmes drošības stāvokļa uzlabošanai, ir skatīts praktiski visās pēdējā laika Ceļu satiksmes drošības padomes sēdēs un cita starpā tika pieņemts lēmums par nepieciešamību pagarināt vadīšanas eksāmena ilgumu no pašreizējām 25 līdz 40 minūtēm. Arī lielākajā daļā ES valstu vadīšanas eksāmena ilgums ir lielāks par Latvijā noteikto – piemēram, Igaunijā – 45 min, Somijā – 30 min, Lielbritānijā – 30 min, Zviedrijā – 35 min Norvēģija – 60 min.  Eksāmena laika pagarināšana dos iespēju vispusīgāk pārbaudīt jaunos autovadītājus, - gan drošai transportlīdzekļa vadīšanai nepieciešamās tehniskās iemaņas, jo īpaši transportlīdzekļu vadīšanā ārpus apdzīvotām vietām, kā arī ieviest papildus braukšanas elementus, kas nepieciešami jauno autovadītāju iemaņu un drošības uzlabošanai (piemēram, strauja bremzēšana, figūru izpilde ceļu satiksmē u.c.), gan satiksmes drošībai ārkārtīgi nozīmīgās sociālās prasmes - satiksmes situāciju novērtēšanu (bīstamības paredzēšanu) un tolerantu izturēšanos un ceļa dalīšanu ar citiem satiksmes dalībniekiem. Vadīšanas eksāmena laika pagarināšanas rezultātā neizbēgami pieaug pakalpojuma pašizmaksa, galvenokārt, saistībā ar nepieciešamību palielināt pakalpojumu sniegšanā iesaistīto darbinieku skaitu (papildus 15 cilvēki).  Nodokļa, nodevas un naudas soda iekasēšanas pakalpojuma izcenojuma paaugstināšana nepieciešama, jo būtiski pieaugušas ar pakalpojuma sniegšanu saistītās izmaksas:  - trīskārši palielinājusies komisijas maksa par maksājumu karšu apkalpošanu;  - palielinājusies maksa par skaidras naudas inkasāciju;  - palielinājušās izmaksas saistībā ar darbavietu aprīkošanu ar jauniem iekasēšanas termināliem, iekļaujot papildu čeku printerus, papildus programmatūru, iekārtu instalāciju un papildus izmaksām par infrastruktūras uzturēšanu. | | | |
| 3. | Projekta izstrādē iesaistītās institūcijas | Valsts akciju sabiedrība „Ceļu satiksmes drošības direkcija”. | | | |
| 4. | Cita informācija | Nav. | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | | | Visi transportlīdzekļu un CSDD reģistrējamo kuģošanas līdzekļu īpašnieki un personas, kas vēlas iegūt transportlīdzekļa vadītāja kvalifikāciju. Transportlīdzekļu īpašnieki (turētāji), kas izmanto ceļu satiksmē tikai ar elektromotoru darbināmus transportlīdzekļus. |
| 2. | Tiesiskā regulējuma ietekme uz tautsaimniecību un administratīvo slogu | | | | Tiesību akts paredz veicināt tikai ar elektromotoru darbināmu transportlīdzekļu izmantošanu. Tiesību akts samazina administratīvo slogu komersantiem, kuri veic transportlīdzekļu tirdzniecību, kā arī transportlīdzekļu ieguvējiem (īpašniekiem), kas iegādājušies transportlīdzekli ar komersanta starpniecību. |
| 3. | Administratīvo izmaksu monetārs novērtējums | | | | Administratīvā sloga samazinājums komersantiem, kuri nodarbojas ar transportlīdzekļu mazumtirdzniecību novērtējams 80 000 EUR apmērā, ņemot vērā CSDD ieņēmumus no rēķinu-uzziņu veidlapu realizācijas 2014.gadā un to, ka rēķina-uzziņas izsniegšanu aizstās atzīmes izdarīšana reģistrā. |
| 4. | Cita informācija | | | | Nav. |
| **VI. Sabiedrības līdzdalība un komunikācijas aktivitātes** | | | | | |
| Plānotās sabiedrības līdzdalības un komunikācijas aktivitātes saistībā ar projektu | | | | Par tiesību akta projektu tiks sagatavota un izplatīta preses relīze, kurā skaidrota izmaiņu būtība, kā arī sniegts vispārējs pamatojums atsevišķu pakalpojumu izcenojumu paaugstināšanai. | |
| Sabiedrības līdzdalība projekta izstrādē | | | | Tiesību akta projekts pirms izsludināšanas Valsts sekretāru sanāksmē tika publicēts Satiksmes ministrijas interneta mājaslapas sadaļā “Sabiedrības līdzdalība”. | |
| Sabiedrības līdzdalības rezultāti | | | | Tiesību akta projektu noraidoši viedokļi nav saņemti. | |
| Cita informācija | | | | Nav. | |
| **VII. Tiesību akta projekta izpildes nodrošināšana un tās ietekme uz institūcijām** | | | | | |
| 1. Projekta izpildē iesaistītās institūcijas | | | Valsts akciju sabiedrība „Ceļu satiksmes drošības direkcija”. | | |
| 1. Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | | Noteikumu projekta izpilde tiks nodrošināta esošo valsts akciju sabiedrības "Ceļu satiksmes drošības direkcija" cilvēkresursu ietvaros. | | |
| 1. Cita informācija | | | Nav. | | |

Anotācijas III, IV un V sadaļa – projekts šīs jomas neskar.

Satiksmes ministra p.i.

iekšlietu ministrs R. Kozlovskis

Vīza: Valsts sekretārs K.Ozoliņš

30.11.2015. 15:01

1295

R.Nīmanis, 67025719

[reinis.nimanis@csdd.gov.lv](mailto:reinis.nimanis@csdd.gov.lv)